Vor allen vnde isliken, de dessen breff seen, horen edder lesen, bekenne jk Knut Posse, houetman vppe Kroneborch, dat ik mechtich vnde mundich hebbe ghemaket de ersamen mans Hans Bomhouwer, borgher to Reuell, vnde Hermen Torn jn to manende vnde vpp to bo&#x0364;rende van Laurens Fridach, borgher to Reuell, vyffhundert vnde dertich mark Rigesch, de helffte vppe paschen de nw vorgangen vnde vorschenen is, de ander helffte vppe pinxten negest to komende; vnde wan desse vorghero&#x0364;rden Hans vnde Hermen desse viffhundert vnde dertich mark to guder noghe betalet synt, so is vorghescreuen Laurens vor my vnde mynen eruen quyd, ledich vnde lo&#x0364;s vor alle namaninge vnde tosprake, de van dessen vorghescreuen viffhundert vnde dertich mark mochte komen in tokomenden tiden. Ok so synt desse vorbero&#x0364;rde Hans vnde Hermen vulmechtich quitancien vppe de v(c) vnde xxx mark to geuende, wan se van myner weghen de vntfangen hebben. Vortmer, isset sake dat vorgescreuen Laurens wes myt my edder jk myt eme to hope to donde hadden, dat sal stan alle tyd to guder rekensschopp to beyden siden, gude rekensschopp alle weghe vnvorsumet. Jn tuchnisse der warheyt so hebbe ik, vorgescreuen Knut, ghebeden den erwerdigen heren mester Magnus Nicolai, electus Aboensis, dat he syn jnghesegel myt den minen hefft laten drukken witliken vpp spacium desses breues, de ghegeuen vnde screuen is to Abo jnt jar vnses Heren mcd° lxxxix°, des midwekens na sunte Erikx daghe.